**Kringkastingsorkestret**, kjent som **KORK**, er NRKs eget konsertorkester og skal stå til disposisjon for radio, fjernsyn og nett. Det ble etablert 1. september 1946 i Oslo, og orkestret hadde 54 fast ansatte musikere i 2018. Daglig arbeidsplass er Store Studio på Marienlyst i Oslo, som har vært orkestrets hjem fra første dag. Petr Popelka er sjefdirigent per 2021.

Historikk
---------

Kringkastingsorkestret var opprinnelig et 24-mannsorkester, satt sammen av Gunnar Knudsens radioensemble og Øivind Berghs Bristol-orkester. Øivind Bergh var Kringkastingsorkestrets faste kapellmester fra starten i 1946 til sin avgang i 1976. Kringkastingsorkestret hadde sin første storhetstid i radioens gullalder med den ukentlige Meloditimen i en årrekke fra Store Studio. Kringkastingsorkestret har vært og er aktiv bidragsyter ved blant annet Melodi Grand Prix og Spellemannprisen. I 1976 overtok Sverre Bruland som dirigent for Kringkastingsorkestret som da hadde 48 musikere.

Bruland var sjefdirigent frem til 1988. Senere har orkestret vært ledet av sjefdirigentene Avi Ostrowsky (1988–1992), Ari Rasilainen (1993–2002) og Rolf Gupta (2003–2006). Fra høsten 2009 overtok den danske dirigenten Thomas Søndergård som sjefdirigent, og som 1. gjestedirigent er Andrew Manze knyttet til orkestret. I 2013 overtok den peruanske dirigenten Miguel Harth-Bedoya. Tsjekkiske Petr Popelka ble dirigent fra høsten 2020.

Organisasjon
------------

 Kringkastingsorkestret under Nobels fredspriskonsert i Oslo 2008.  Foto: Harry Wad 
Orkesteret er underlagt NRKs kultursjef og administreres av orkestersjef Rolf Lennart Stensø som overtok etter Martin Revheim i 2009 da denne fratrådte for å kunne tiltre som direktør for Norsk Musikkinformasjon fra 1. september 2009. Tidligere orkestersjefer har vært John Fullman, Holger Gulbrandsen og Reidun Berg. Orkestret har 54 fast ansatte musikere og en administrasjon på 8 medarbeidere. Orkestret forsterkes ved de såkalte *Superlørdager* som er klassiske symfonikonserter.

Etter turbulens rundt eksistensberettigelsen rundt årtusenskiftet i vedtok NRK i 2005 at kringkasteren «skal holde et fast orkester som dekker et bredt repertoar fra underholdningsmusikk til symfonisk musikk». Etter årtusenskiftet har orkesteret i større grad turnert, blant annet under Den kulturelle skolesekken, i regi av Kultur- og kirkedepartementet. Orkesteret har også gjort seg mer kommersielt og folkelig, blant annet ved å spille med band og artister som Vamp, Lido, Dimmu Borgir og Turboneger. Høsten 2014 var orkesteret hovedattraksjon i tv-serien *Da KORK kom til bygda* på NRK1.

Sjefdirigenter
--------------

* Øivind Bergh (1946–1976)
* Sverre Bruland (1976–1988)
* Avi Ostrowsky (1989–1992)
* Ari Rasilainen (1994–2002)
* Rolf Gupta (2003–2006)
* Thomas Søndergård (2009–2012)
* Miguel Harth-Bedoya (2013–2020)
* Petr Popelka (2020–)

Soloblåsere
-----------

* Fløyte: Alf Andersen 1946–1962, Per Øien 1962–1967, John Tonsjø 1967–1994, Tom Ottar Andreassen 1994–2015
* Obo: Bjarne Lian 1946–1968, Tom Klausen 1968–1980, Trygve Aarvik 1980–
* Klarinett: Seedon Thalmann 1946–1970, Harald Bergersen 1970–1977, Magne Nesøen 1977–2004, Bjørn Nyman 2004–
* Fagott: Egil Staal 1946–1968, Oddvar Mikalsen 1968–1994, Sigyn Birkeland 1994–2008,
* Horn: Ivar Bratlie 1953–1969, Rigmor Heistø Strand 1969–2009, Julius Pranevicius 2009–, Dette Alpheis
* Trompet: Haakon Buntz 1946–1966, Christian Beck 1967–2001, Stian Eilertsen, Odd Nilsen
* Trombone: Gunnar Rugstad 1946–1968, Tore Nilsen 1968–2002, Sverre Riise 2002–
* Tuba: Thomas Røisland 1998-2013, Andreas Brattland 2015-

Musikerpersonligheter
---------------------

Blant markante musikerpersonligheter i orkestrets historie står navn som konsertmester Aage Wallin, fløytisten Alf Andersen, pianisten Johan Øian, fiolinistene Ørnulf Boye Hansen og Leif Jørgensen, klarinettisten Harald Bergersen, trombonisten Alf Blyverket samt fløytistene Per Øien og John Tonsjø. Blant dagens musikere rager navn som 1. konsertmestrene Atle Sponberg og Harald Aadland og solofløytisten Tom Ottar Andreassen, professor ved Norges musikkhøgskole.

Litteratur
----------

KORK og dets musikere ble portrettert i boken *53 musikere møter 53 fotografer* (Messel forlag, 2002), i reality-serien *Orkesterliv* på NRK (2006) og i humorserien Coda KORK på NRK (2021)

Priser
------

KORK mottok Spellemannprisen 2006 sammen med Grex Vocalis i klassen samtidsmusikk for albumet *Arne Nordheim: Draumkvedet* og var samme år nominert i klassen viser sammen med Vamp for konsertalbumet *I full symfoni*. I 2011 ble KORK tildelt Telenors Kulturpris Grenseløs kommunikasjon. De vant også Spellemannprisen 2021 i klassen tradisjonsmusikk for *Raajroe - The Reindeer Caravan* sammen med Marja Mortensson. I tillegg har de vært nominert til Spellemannprisen 2014 i klassen samtid for *Perfect Strangers*, til Spellemannprisen 2016 i klassen jazz sammen med Come Shine for albumet *Norwegian Caravan* og til Spellemannprisen 2017 i klassen samtid for *Jan Erk Mikalsen – Saan* sammen med Oslo-Filharmonien og Poing.

Referanser
----------

1. ↑  «Kringkastingsorkestret søker Tutti Bratsj». Besøkt 13. januar 2018.
2. ↑  «Orkesterprodusent KORK - Kringkastingsorkesteret i NRK (ref.nr. 3237258092) - NRK». *karrierestart.no*. Besøkt 13. januar 2018.
3. ↑  «Kringkastingsorkestret søker Tutti Bratsj». Besøkt 13. januar 2018.
4. 1 2  NRK. «Historien om KORK». *NRK*. Besøkt 13. januar 2018.
5. 1 2  Heyerdahl, Jan Fredrik (20. november 2019). «Petr Popelka blir ny sjefdirigent i KORK». *NRK*. Besøkt 17. april 2021.
6. ↑  NRK. «Miguel Harth-Bedoya, sjefdirigent i Kringkastingsorkestret». *NRK*. Besøkt 13. januar 2018.
7. ↑  «Kringkastingsorkestret markedstilpasses». *ballade.no*. 11. juni 2002. Besøkt 13. januar 2018.
8. ↑  NRK. «Historisk metalkonsert». *NRK*. Besøkt 13. januar 2018.
9. ↑  «Hiphop med fullt orkester – Hnytt». *Hnytt*. 28. mai 2015. Arkivert fra originalen 14. januar 2018. Besøkt 13. januar 2018.
10. ↑  NRK. «Da KORK kom til bygda». *NRK*. Besøkt 13. januar 2018.
11. ↑  «KORK på veggen». *Ballade.no*. Besøkt 13. januar 2018.
12. ↑  «Konfliktfylt orkesterliv». *ballade.no*. 28. september 2005. Besøkt 13. januar 2018.
13. ↑  «Coda KORK». Besøkt 3. september 2021.
14. ↑  «Dette er årets Spellemannpris-nominerte og vinnere». *vg.no*. 22. april 2022. Besøkt 23. april 2022.

Eksterne lenker
---------------

* Offisielt nettsted

* (en) Norwegian Radio Orchestra – kategori av bilder, video eller lyd på Commons Rediger på Wikidata
* (en) Kringkastingsorkestret på Discogs Rediger på Wikidata

* (en) Kringkastingsorkestret på MusicBrainz Rediger på Wikidata

* (en) Kringkastingsorkestret på Spotify Rediger på Wikidata

* (en) Kringkastingsorkestret på Songkick Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** VIAF **·** LCCN **·** ISNI **·** BNF **·** BNF (data) **·** SUDOC **·** NKC **·** BBC Things **·** MusicBrainz **·** Discogs
 |